Avainsanat

Tiivistelmä



Avainsanat

1. Henkilöiden vapaa liikkuvuus - Poikkeukset - Yleinen järjestys - Käsite - Riittävän törkeä käyttäytyminen - Perusteet

(ETY:n perustamissopimuksen 48 artiklan 3 kohta ja 56 artiklan 1 kohta)

2. Henkilöiden vapaa liikkuvuus - Poikkeukset - Yleinen järjestys - Toimenpiteet, joita ei voida perustella yksittäistapauksen olosuhteilla - Ei voida hyväksyä

(Neuvoston direktiivin 64/221/ETY 3 artiklan 1 kohta)

3. Henkilöiden vapaa liikkuvuus - Poikkeukset - Ulkomaalaisten valvontaa koskevat päätökset - Lainmukaisen karkotustoimenpiteen kohteeksi joutuneet henkilöt - Uusi oleskelulupahakemus - Vastaanottovaltion tutkintavelvollisuus - Asianomaisen oikeus päästä jäsenvaltion alueelle tutkinnan aikana - Oikeutta ei ole

(ETY:n perustamissopimuksen 48 artiklan 3 kohta)

4. Henkilöiden vapaa liikkuvuus - Poikkeukset - Ulkomaalaisten valvontaa koskevat päätökset - Karkotuspäätös - Perusteleminen - Velvoitteen ulottuvuus

5. Henkilöiden vapaa liikkuvuus - Poikkeukset - Ulkomaalaisten valvontaa koskevat toimenpiteet - Tutkinta- ja lausuntomenettely toimivaltaisessa viranomaisessa - Toimivaltainen viranomainen - Vaadittu edellytys - Tehtävien suorittaminen täysin riippumattomasti - Tuomioistuin - Tuomareista koostuva viranomainen - Edellytykset eivät ole välttämättömiä

(Neuvoston direktiivin 64/221/ETY 9 artikla)

6. Henkilöiden vapaa liikkuvuus - Poikkeukset - Ulkomaalaisten valvontaa koskevat päätökset - Tutkinta- ja lausuntomenettely toimivaltaisessa viranomaisessa - Asianomainen saattaa asian suoraan toimivaltaisen viranomaisen käsiteltäväksi - Ei ole pakollinen edellytys - Jäsenvaltioiden toimivalta - Rajoitukset

(Neuvoston direktiivin 64/221/ETY 9 artiklan 2 kohta)

7. Henkilöiden vapaa liikkuvuus - Poikkeukset - Ulkomaalaisten valvontaa koskevat päätökset - Tutkinta- ja lausuntomenettely toimivaltaisessa viranomaisessa - Kansallisten menettelysääntöjen soveltaminen - Edellytykset

(Neuvoston direktiivin 64/221/ETY 9 artikla)

Tiivistelmä

1. Se, että kansallinen tuomioistuin vetoaa yleiseen järjestykseen, edellyttää todellista ja riittävän vakavaa uhkaa, joka vaikuttaa yhteiskunnan perusetuihin. Vaikka yhteisön oikeudessa ei asetetakaan jäsenvaltioille yhtenäistä arvojen asteikkoa, joka koskisi sellaisen käyttäytymisen arvioimista, jota voidaan pitää yleisen järjestyksen vastaisena, tiettyä käyttäytymistä ei voida pitää riittävän törkeänä sellaisten maahanpääsy- tai oleskelurajoitusten perustelemiseksi, jotka koskevat jäsenvaltion aluetta ja jotka on kohdistettu toisen jäsenvaltion kansalaiseen sellaisessa tapauksessa, jossa ensiksi mainittu valtio ei saman käyttäytymisen osalta toteuta omiin kansalaisiinsa nähden rangaistustoimenpiteitä tai muita todellisia ja tehokkaita toimenpiteitä tämän käyttäytymisen estämiseksi.

2. Yleisen järjestyksen ja turvallisuuden säilyttämiseksi toteutettuja toimenpiteitä ei direktiivin 64/221/ETY 3 artiklan 1 kohdan mukaisesti voida yhteisön jäsenvaltioiden kansalaisten osalta perustella muilla kuin hänen nimenomaiseen tapaukseensa liittyvillä syillä.

3. Jokainen jäsenvaltion kansalainen, joka haluaa etsiä työtä toisessa jäsenvaltiossa, voi hakea uudelleen oleskelulupaa, vaikka hän olisi ollut tämän viimeksi mainitun valtion aluetta koskevan karkotustoimenpiteen kohteena. Vastaanottovaltion toimivaltaisen hallintoviranomaisen on tutkittava tällainen hakemus, jos se on tehty kohtuullisen ajan kuluttua, ja tämän viranomaisen on otettava huomioon erityisesti ne asianomaisen esittämät perustelut, joilla pyritään osoittamaan niiden aineellisten olosuhteiden muutos, jotka olivat ensimmäisen karkotuspäätöksen perusteena. Jos hänen osaltaan on kuitenkin olemassa yhteisön oikeuden tarkoituksessa pätevästi tehty karkotuspäätös, joka edelleen vaikuttaa oikeudellisesti siten, ettei asianomainen pääse kyseisen valtion alueelle, yhteisön oikeudessa ei hänen hyväkseen säädetä oikeutta pääsyyn tälle alueelle hänen uuden hakemuksensa tutkimisen aikana.

4. Niitä perusteluja koskevan tiedoksiannon, joihin vedotaan karkotuspäätöksen tai oleskeluluvan epäämiseksi, on oltava riittävän yksityiskohtainen ja täsmällinen, jotta asianomainen voi puolustaa etujaan.

5. Direktiivin 64/221/ETY 9 artiklassa tarkoitetun toimivaltaisen viranomaisen osalta on olennaista

se, että voidaan selvästi todeta, että viranomainen suorittaa tehtävänsä täysin riippumattomasti ja ettei se tehtäviensä suorittamisessa ole välittömästi tai välillisesti alistettu sellaisen viranomaisen valvontaan, jolla on toimivalta toteuttaa direktiivissä tarkoitettuja toimenpiteitä.

6. Vaikka direktiivissä 64/221/ETY ei suljeta pois sitä, että asianomainen saattaa asian suoraan viranomaisen käsiteltäväksi, siinä ei kuitenkaan velvoiteta näin tekemään, ja jäsenvaltioille jätetään tältä osin valinnanvara edellyttäen, että varmistetaan asian saattaminen käsiteltäväksi silloin, kun asianomainen on sitä pyytänyt.

7. Ne edellytykset, joiden mukaisesti asianomaisen on voitava esittää puolustuksensa perusteena olevat näkökohdat toimivaltaisessa viranomaisessa ja oltava oikeus avustajan tai asiamiehen käyttöön kansallisessa lainsäädännössä säädettyjen menettelyllisten edellytysten mukaisesti, eivät saa olla asianomaiselle vähemmän edulliset kuin ne edellytykset, joita muissa samanlaisissa kansallisissa viranomaisissa sovelletaan.